फीफा अंडर-17 फुटबॉल: भारतीय टीम के 10 प्लेयर्स नॉर्थ ईस्ट से, सबकी खास कहानी

औरंगाबाद/नई दिल्ली. फीफा अंडर-17 वर्ल्ड कप 6 अक्टूबर से भारत में शुरू हो रहा है। देश में पहली बार फीफा का कोई टूर्नामेंट हो रहा है। बतौर मेजबान इसमें इंडियन टीम भी खेलेगी। टीम चुनने से लेकर उनकी ट्रेनिंग तक सब कुछ बेहद खास है। ज्यादातर प्लेयर्स किसी एकेडमी के न होकर छोटे शहरों और कस्बों के हैं। हर प्लेयर की अपनी कहानी है। बता दें कि इस टूर्नामेंट की शुरुआत दिल्ली के नेहरू स्टेडियम में होने जा रही है। इसमें कुल 24 टीमें खेलेंगी। 52 मैच होंगे। इसका फाइनल 28 अक्टूबर को कोलकाता में होगा। भारत के तीनों मैच दिल्ली में 6 अक्टूबर को अमेरिका से 9 अक्टूबर को कोलंबिया से 12 अक्टूबर को घाना से होगा। जिद और जुनून की ऐसी ही तीन कहानियां...

1) अनिकेत जाधव फॉरवर्ड प्लेयर (महाराष्ट्र से खेलते हैं )

11 साल की उम्र में कमरे में लिख दिया था- एक दिन इंडिया के लिए खेलूंगा...

- अनिकेत जाधव महज 11 साल के थे। स्कूल गेम्स के दौरान अपने पहले ही मैच में गोल करके हॉस्टल लौटे तो अपने कमरे में लिख दिया- ‘एक दिन मुझे इंडिया के लिए खेलना है।’

- अनिकेत ने यह सपना तब देखा था, जब घर की माली हालत मुश्किल भरी थी। पिता सॉ मिल की नौकरी छूटने के बाद गैराज में मेकैनिक के तौर पर काम करने लगे थे। लंबे समय तक वहां भी बात नहीं बनी तो ऑटोरिक्शा चलाने लगे।

- इन मुश्किल हालात में भी पिता ने अनिकेत को खेलने से नहीं रोका। फिर मामा संजय विलास जाधव ने उन्हें सांगली और बाद में पुणे की एकेडमी में एंट्री दिलाई। वह 6 साल की उम्र से खेलने लगे थे। जुनून ऐसा कि सोते वक्त भी फुटबॉल अपने सिरहाने ही रखते थे।

2) अमरजीत सिंह मिड फील्डर (मणिपुर के रहने वाले हैं)

ऐसा कप्तान जिसे कोच ने नहीं, 27 में से 26 प्लेयर्स ने वोट देकर चुना है।

- टूर्नामेंट में भारत की कप्तानी अमरजीत सिंह कियाम कर रहे हैं। वे किसी नेशनल टीम के ऐसे पहले कप्तान हैं, जिन्हें डेमोक्रेटिक तरीके से चुना गया।

- कोच लुईस नोर्टन डि मातोस ने एक दिन प्रैक्टिस के बाद सभी प्लेयर्स को बुलाया। कहा- कप्तान चुनना है। हर प्लेयर कप्तान के ऑप्शन के लिए 4 नाम लिखेगा। इनमें से तीन को रैंकिंग देनी होगी। 27 में से 26 प्लेयर्स की च्वाइस अमरजीत थे।

- अमरजीत के माता-पिता खेतों में मजदूर करते हैं। जाहिर है, परिवार वह सुविधाएं नहीं दे पाया होगा, जो प्लेयर बनने के लिए चाहिए। लेकिन बड़े भाई उमाकांत इसी संघर्ष से निकलकर क्लब फुटबॉल खेल रहे थे। यही बात अमरजीत को खेलने के लिए प्रेरित करती रही।

2) अभिजीत सरकार मिड फील्डर (पश्चिम बंगाल के हैं)

ब्राजील के अलबर्टो ने फुटबॉल गिफ्ट में दी और कहा- इसे बेस्ट फ्रेंड बना लो

- पिता वैन ड्राइवर और मां बीड़ी का बंडल बनाती थी। अभिजीत सरकार जब 10 साल के थे तो उनके सामने भी बड़े होकर इन्हीं में से कोई एक काम चुनने का ऑप्शन था, लेकिन 2013 में कुछ ऐसा हुआ कि जिंदगी बदल गई।

- ब्राजील फुटबॉल टीम के डिफेंडर कार्लोस अलबर्टो वर्ल्ड कप ट्रॉफी टूर में कोलकाता आए थे। वे जूनियर टूर्नामेंट का मैच देखने ग्राउंड पर पहुंचे। वहां अभिजीत का खेल देखकर उन्हें फुटबॉल गिफ्ट किया और कहा कि इसे अपना बेस्ट फ्रेंड बना लो। यह जिंदगी में हमेशा तुम्हारी मदद करेगा।

- थोड़े वक्त बाद वे देश की अंडर-15 टीम में चुने गए। लगातार अच्छे परफॉर्मेंस की बदौलत उन्हें वर्ल्ड कप के लिए भारत की अंडर-17 टीम में जगह मिल गई।

भारत की 21 मेंबर वाली टीम में कौन कहां से?